Masaci Naqata

– yapon əsilli ABŞ-li həvəskar astronom. 1931-ci ildə fermerliklə məşğul olarkən yeni kometa kəşf etdikdən sonra tanınmışdır.

Naqata kometa kəşf edən ilk həvəskar astronomlardan biri olmuş, Kaliforniya ştatında həvəskar astronomiya sahəsində əhəmiyyətli töhfələr vermişdir. Onun kəşf etdiyi Naqata kometası tarixdə yapon şəxsin şərəfinə adlandırılmış ilk kometadır.

 Həyatı 
 İlk illəri 
Naqata 1886-cı ildə Yaponiyanın İbaraki prefekturasında doğulmuşdur. Onun atası da fermer və həvəskar astronom olmuşdur. Atası onun astronomiyaya maraq göstərməsində böyük rol oynamışdır.

Naqata 1907-ci ildə ABŞ-yə miqrasiya etmişdir. 1909-cu ildə Kaliforniya ştatında yerləşən İmperial dərəsinə köçərək Brauli və Vestmorlend şəhərləri arasındakı ərazidə fermerliklə məşğul olmağa başlamışdır. 1913-cü ildə qəbul edilən qanun yapon miqrantlarının torpaq sahibi olmasının qabağını aldığı üçün o, tez-tez yer dəyişdirməli olmuşdur.

Naqata fermerliklə məşğul olarkən həvəskar şəkildə astronomiya ilə məşğul olmuş, hətta iş yoldaşlarını da astronomiyaya həvəsləndirmişdir. İrriqasiya prosesi 24 saatlıq tapşırıq olduğu üçün gecələr ulduzları müşahidə etmək ideal hobbi idi. Naqata Yaponiya və ABŞ alimlərinin kitablarını, eləcə də, jurnallarını oxuyurdu. 1923-cü ildə isə ilk teleskopunu düzəltmişdir. O, ümumilikdə, 9 teleskop hazırlamışdır.

 Məşhurlaşması 
Naqata 15 iyul 1931-ci ildə Neptun planetini 80 millimetrlik Zeiss teleskopu ilə müşahidə edərkən tanımadığı bir göy cismi müşahidə etmişdir. Növbəti axşam göy cismini yenidən müşahidə edən Naqata onun hərəkət etdiyini görmüş və kometa olmasından şübhələnmişdir. Astronomiya jurnalları və xəritələri vasitəsilə təyinat apara bilməmiş və bu barədə Vilson Dağı rəsədxanasına məlumat vermişdir. Rəsədxana Naqatanın yeni kometa kəşf etdiyini təsdiqləmişdir. Tezliklə kəşf barədə dünyaya məlumat verilmiş və Beynəlxalq Astronomiya İttifaqı tərəfindən kometaya Naqata adı verilmişdir.

Naqata bu kəşfi ilə kometa kəşf edən ilk həvəskar astronomlardan biri olmuş və məşhurlaşmışdır. Yerli kütləvi informasiya vasitəsiləri ondan müsahibələr almışdırlar. 10 sentyabr 1931-ci ildə Sakit Okean Astronomiya Cəmiyyətinin nümayəndəliyi onu ziyarət etmiş və ona Donohoe Kometa Medalını təqdim etmişdir. 1933-cü ildə yaradılmış Sitrus Qurşağı Həvəskar Astronomlar Klubunun üzvü olmuş və tez-tez klubun üzvü kimi Riversayd şəhərinə səyahət etmişdir. 1936-cı ildə Los-Anceles Astronomiya Cəmiyyətinin dəvəti ilə radioda çıxış etmişdir. 25 aprel 1933-cü ildə Yaponiyanın "Tenkai" jurnalı üçün "Yerlə kometalar arasında qarşılaşmalar" adlı məqalə yazmışdır.

1932-ci ildə Kiotoda yerləşən Şərq Astronomiya Cəmiyyəti Naqatanı cəmiyyətin Şimali Amerikadakı təmsilçisi seçmişdir. 1938-ci ilin martında İmperial Dərəsi Astronomiya Cəmiyyəti yaradılanda Naqata qurucu üzvlərdən biri olmuşdur.

 Ölümü 
Naqata gecələr baş ağrılarından əziyyət çəkdiyini bildirirdi. 1938-ci ilin yayında baş ağrıları dözülməz vəziyyətə çatanda tibbi yardım üçün Los-Ancelesə gəlmişdir. 8 sentyabr 1938-ci ildə Los-Anceles Dairəsi Ümumi Xəstəxanasında hemorragik insult səbəbilə ölmüşdür.

Naqatanın küllərinin saxlanıldığı qab İmperial dərəsinə gətirilmiş və 15 sentyabr 1938-ci ildə Brauli Buddist Kilsəsində dəfnetmə mərasimi baş tutmuşdur. Dəfnetmə mərasiminə ABŞ və Yaponiya icmasından, eləcə də, astronomiya dünyasından bir çox şəxs qatılmışdır.

 Qeydlər 

 İstinadlar 

Kateqoriya:Yaponiya astronomları
Kateqoriya:ABŞ astronomları
Kateqoriya:Kometa kəşf edənlər
Kateqoriya:İnsultdan vəfat edənlər